ปรับเปลี่ยนมาตรการรับนักท่องเที่ยวต่างชาติ ไม่ทำให้เกิดความสับสน ทุกอย่างปรับเปลี่ยนได้ตามสถานการณ์
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข  กล่าวถึงการปรับเปลี่ยนมาตรการรองรับนักท่องเที่ยวต่างชาติว่า เรื่องนี้ไม่ใช่เรื่องใหญ่ที่จะมีการปรับเปลี่ยนมาตรการต่างๆ เพราะหากเกิดความผิดพลาดก็ต้องมีการปรับและบูรณาการทำงานใหม่ ยืนยันจะไม่สร้างความสับสนให้กับนักท่องเที่ยว หรือผู้ปฏิบัติงาน โดยมาตรการต่างๆ สามารถปรับเปลี่ยนได้ตามสถานการณ์ ซึ่งหากจำเป็นต้องเปลี่ยนก็ต้องมีการพิจารณาหรือลดขั้นตอน รวมถึงมีความเข้มข้น ดังนั้นพร้อมที่จะปรับมาตรการให้เหมาะสมเนื่องจากไม่ใช่กฎหมายที่จะปรับเปลี่ยนได้ยาก หรือมีขั้นตอนที่เพิ่มมากขึ้น โดยหากมีจังหวะที่เหมาะสมก็พร้อมที่จะรายงานต่อนายกรัฐมนตรีให้รับทราบ โดยข้อมูลต่างๆ ได้เตรียมความพร้อมให้หมดแล้ว พร้อมยืนยันว่า ทุกอย่างมีหลักทางวิชาการ ทางการแพทย์และทางสาธารณสุข เป็นตัวกำหนดและเป็นแนวทางในการปฏิบัติ โดยมีคณะกรรมการวิชาการพิจารณา ภายใต้พระราชบัญญัติโรคติดต่อ พ.ศ. 2558 และนำไปสู่การปฏิบัติให้เกิดความเหมาะสมมากที่สุด รวมถึงบูรณาการร่วมกันกับ 3 ฝ่าย ทั้งกระทรวงคมนาคม กระทรวงการท่องเที่ยวและกีฬา รวมถึงกระทรวงสาธารณสุข ซึ่งทั้งหมดอยู่ในสายงานของตนเอง ทำให้การประสานงานเป็นไปอย่างรวดเร็ว